Maya

Prosjektbeskrivelse. Andre utkast.

Emne, motivasjon og tilnærming til problemstilling

Hva er det med litteraturen som gjør at jeg opplever å finne det jeg har behov for? Hvordan kan en fremmed persons ord oppleves som en umiddelbar sannhet for meg, og det ofte en sannhet jeg ikke har vært klar over at jeg bærer med meg? Og hvorfor opplever jeg det å skrive som en forløsende handling? Spørsmål som dette preget meg gjennom hele oppveksten, de ledet meg inn på litteraturstudiet, fulgte meg gjennom bachelorprogrammet og videre inn i mastergradsstudiet. Gjennom mine år som student har jeg funnet svært mange, ulike og mer eller mindre vage svar på det jeg har lurt på– samtidig har desto flere spørsmål dukket opp på veien. Hvis jeg allikevel skal forsøke å oppsummere min store undring over litteraturens vesen og virke, må det imidlertid bli min evige forbauselse over den særstilling det virker som om litteraturen står i når det kommer til å kunne formidle ulike stemmer og opplevelser til verden. Dette er ett av emnene jeg ønsker å ta opp i min masteroppgave, og jeg planlegger med dette å foreta litteraturteoretiske og skjønnlitterære analyser med utgangspunkt i fenomenologisk teori.

Begrepet fenomenologi kan utdypes og oversettes til ”læren om det som framtrer og som gjør seg gjeldende for bevisstheten” (Lothe m.fl:2007:64). Denne læren tar utgangspunkt i den menneskelige bevissthet, blant annet forholdet mellom språk, sanseerfaring og forholdet mellom kropp og bevissthet. Innen litteraturvitenskapen kan en blant annet anvende fenomenologiske undersøker til å utforske hvordan hendelser blir erfart og får mening. En kan også benytte fenomenologien til å se sammenhengen mellom leser, verk og historie, noe blant andre Paul Ricoeur har gjort (Lothe m.fl:2007:64). Jeg vil imidlertid ikke legge vekt på forfatternes biografi i mine skjønnlitterære analyser, noe som gjør at jeg senere vil måtte ta stilling til hvordan Ricoeur ser til historien og anvender den i sine teorier. Det jeg ønsker å gjøre er å foreta fenomenologiske undersøkelser innenfor rammene til de skjønnlitterære forfatternes tekster. Hvis det blir behov for det, tillater jeg meg imidlertid å trekke inn avsnitt fra forfatternes andre tekster, men da for å underbygge det som kommer frem i mine hovedanalyser – ikke for analysere mine skjønnlitterære funn mot eventuelle historiske fakta. I mine teoretiske utlegninger kommer jeg til å fremsette hypoteser som jeg vil sette på prøve i mine analytiske nærlesninger, noe som vil sette videre rammer for utførelsen av disse, samt hindre at oppgaven sklir ut i en historisk – biografisk studie.

En teoretisk retning som videre vil hjelpe meg å sette rammer for oppgaven, er eksistensialismen, som er en videreføring av fenomenologien. Denne retningen blir oppgavens andre emneområdet, og skal leses i sammenheng med de fenomenologiske teoriene jeg anvender. Eksistensialismen tar opp temaer som frihet, valg, ansvar og kommunikasjon mellom mennesker. Fra et litterært standpunkt vektlegger eksistensialismen blant annet det imaginære, og det argumenteres for at også det forestilte kan avsløre viktige sider ved virkeligheten (Lothe m.fl:2007:49). Samtidig åpner eksistensialismen for tanker om at både leser, forfatter og selve litteraturen kan være bærere av erfaringer (Reinton/Iversen:2001:7).

En av dem som argumenterte for en eksistensialistisk litteraturkritikk er Simone De Beauvoir. Hun mente at litteratur er en aktivitet båret frem av mennesker, for mennesker, med målet om å avdekke verden for dem (min oversettelse, Moi:2009:192). Videre mente Beauvoir at litteraturen overkommer eksistensiell seperasjon, den binder oss til andre og den gir forfatteren mulighet til å vise sitt indre univers. At en leser kan se verden slik et annet menneske ser den, samtidig som leseren aldri forlater seg selv, er det Beauvoir så på som litteraturens mirakel (min oversettelse, Moi:2009:193). Jeg vil påstå at dette litteraturens mirakel for mange mennesker, både individer og grupper, har vært av særskilt betydning. Spesielt vil jeg her trekke frem hvordan litteraturen har vært et ekstremt nyttig verktøy og virkemiddel når det kommer til å bistå ulike marginaliserte grupper i å overkomme urett og undertrykkelse. Derfor ønsker jeg å sette fenomenologi og eksistensialisme i sammenheng med kvinne- og kjønnsteori. Sistnevnte danner da oppgavens tredje og siste emne, og samlet danner de tre emnene rammene både for masteroppgavens teori- og analysedel.

I forhold til kjønnsteorier kan eksistensialismen innebære en tanke om at også kvinner har frihet, ansvar og valgmuligheter knyttet til eget liv og kvinnelighet. Dette kan knyttes til fenomenologien, som kan anvendes til å forstå kvinner i ulike situasjoner som kroppslige og erfarende subjekt. Dette åpner igjen for filosofiske refleksjoner knyttet til konkrete erfaringer enkeltmennesker gjør. Det er blant annet denne erfaringen som kan komme til syne i litteraturen, og dette er noe av det som har bidratt til at jeg forbinder litteratur med begreper som frihet, minner, liv og valgmuligheter.

Samlet er det dette som har motivert meg til å ville skrive en masteroppgave hvor jeg ønsker å undersøke litteratur både fra et eksistensialistisk, fenomenologisk og kjønnsteoretisk perspektiv. Videre er jeg også motivert at det faktum at jeg ønsker å lære mer om litteraturvitenskapelig fenomenologi og eksistensialisme, samt hvordan disse to retningene kan settes i sammenheng med kjønnsteori. Fenomenologi og eksistensialisme er fagfelt jeg har savnet at litteraturstudiet har hatt fokus på, og nå vil jeg gjerne benytte anledningen til selv å jobbe med disse emnene.

I forhold til de tekstene jeg vil ta for meg i den teoretiske delene av oppgaven har jeg en god del lesearbeid foran meg, så foreløpig velger jeg å nærme meg en problemstilling ved å stille noen generelle spørsmål basert på skjønnlitteraturen: Hva skjer når en kvinnes tekst blir styrt, kanskje overstyrt, av sosiale normer og regler? Hvordan kommer da ”forbudte” erfaringer til uttrykk i teksten hennes? Og hvis vi skal ta for gitt at litteratur kan forbindes med begreper som liv og minner, finner vi også det problemet at litteraturen aldri *faktisk* vil kunne bringe noen til livet. Så hva skjer når en tekst forsøker å ramme inn minner om et levd liv? Og hvordan kommer minnets erfaringer til uttrykk i teksten?

Teoretisk ramme og materiale

Jeg ønsker at masterprosjektet i hovedsak skal være en litteraturteoretisk oppgave. Samtidig planlegger jeg å lese to skjønnlitterære verk i lys av de teoretiske tekstene oppgaven tar for seg, noe som drar oppgaven vekk fra en ren teoretisk tekst og inn i det jeg ser på som et slags skjæringspunkt mellom litteraturteori – og analyse. Som allerede nevnt vil jeg utføre dette ved å dele oppgaven inn i to deler hvor den første delen skal bestå av teori og teorianalyse, mens oppgavens andre del skal bestå av skjønnlitterære analyser basert på funn/hypoteser fra oppgavens første del.

Jeg planlegger at oppgavens teoretiske ramme hovedsakelig skal bygges omkring en lesning av Simone De Beauvoirs *Le Deuxième Sexe* (1949) og en tekstutgave av Beauvoirs litteraturkritiske debattinnlegg kalt *Que peut la littérature?* (1965) Som støtte til lesningen av Beauvoir ønsker jeg å se til Toril Mois tolkninger av Beauvoirs tekster, blant annet vil jeg anvende Mois essay *What Can Literature do? Simone de Beauvoir as a Literary Theorist*. I tillegg vil jeg se til Paul Ricoeur og trekke fram elementer fra noen av hans tekster. Jeg har til nå dessverre lest svært lite av ham, men det lille jeg har lest har jeg funnet svært interessant og ikke minst relevant til mine tanker omkring masteroppgavens fremtidige innhold. Særlig interessert er jeg i sammenhengen mellom minne og glemsel, og tekstteoriene som springer ut av denne sammenhengen.

En annen person jeg til nå har lest lite av er Søren Kirkegaard, en filosof jeg hovedsakelig er kjent med gjennom andres redegjørelser. Fra hans tekster ønsker jeg å trekke frem noen av hans tanker omkring menneskers virkeliggjøringsprosess. Sistnevnte planlegger jeg per nå å anvende mest som støtte til mine nærlesninger av de skjønnlitterære tekstene, og jeg ser derfor for meg at Kirkegaards tekster vil fungere som sekundærlitteratur. Jeg vil også bruke Hortense J. Spillers` essay *Mama´s baby, Papa´s maybe: an American Grammar book* (1987) som sekundærlitteratur. (Per nå er jeg imidlertid usikker på om jeg skal anvende Kierkegaard, eller om jeg heller skal se til Merleau- Ponty, Heidegger, Husserl eller kanskje Sartre. Ved neste innlevering håper jeg å ha dette avklart, samt å kunne skrive mer utfyllende om de valgte teoretikerne).

Av skjønnlitteratur vil jeg ta for meg Virginia Woolfs *To the Lighthouse* (1927)og Harriet Jacobs` *Incidents In the Life of a Slave Girl* (1861).

Dette er to romaner som tilsynelatende er svært ulike: Woolfs tekst er fiksjon, og romanens struktur og karakterer er preget av hennes narrative grep ”stream of consciousness”. Jacobs` bok tar for seg på faktiske hendelser i forfatterens liv som slave og hennes lange kamp for frihet. Hennes bok er kronologisk oppbygget, slik vi gjerne forventer av en tekst som presenteres som å være biografisk. Jacobs` bok er imidlertid gjennomgående preget av en sentimental stil, noe som gjør det mulig å påstå at den brutale historien blir preget av overfladiske formuleringer og forbigåelser av ”uegnede” temaer. Slik blir det videre mulig å fremsette en påstand om at litteraturens befriende funksjon og tekstens egentlige stemme finnes ”mellom linjene”, dekket av lag på lag med rådende fordommer, normer og forventninger til henne som kvinne, ugift mor og tidligere slave. Samtidig følger leseren Linda Brent (pseudonym for Harriet Jacobs) gjennom teksten, og til frihet. Reisen hennes innebærer blant annet dødsfall, psykisk og fysisk vold, to fødsler, flere fluktforsøk og syv år skjult i anneks så lite og ubeboelig at det nesten koster Brent livet. Når karakteren Linda Brent sitter igjen på slutten av teksten er det nærmest som om peker på seg selv og sier ”her er jeg nå, mitt frihetsprosjekt er over” – samtidig befinner hun seg i en ny situasjon, en ny ramme, som slett ikke er så enkel som det en skulle håpe på. Dette er noe av det jeg ønsker å analysere, og jeg kommer mer inn på dette senere.

Til tross for at det er en fiksjonell roman, finner vi også i Woolfs bok biografiske tendenser i den forstand at forfatteren baserte karakteren mrs. Ramsay på sine minner om sin avdøde mor. Dette skriver blant annet Woolf om i sitt essay *Reminiscences,* og Woolf har også beskrevet at hun følte seg hjemsøkt av sin døde mor helt til hun klarte å vekke sine minner til livet i *To the Lighthouse*. Slik blir faktiske minner plassert inn i en skjønnlitterær tekst, og ett av målene mine her er å undersøke hvordan minnets erfaring kommer til uttrykk i teksten, og hvordan karakterene blir beveget av hverandre.

Ved å her se tilbake på Simone De Beauvoirs syn på litteraturens mirakel, kan en imidlertid begynne å se likheter mellom de to forfatterne og deres tekster. Denne likheten demonstreres blant annet i måten både Jacobs og Woolf virker å bevisst ha anvendt litteraturen til å kaste sine stemmer og opplevelser ut i verden. Her kan det selvsagt innvendes at dette er noe alle skrivende i større eller mindre grad gjør, og det vil jeg ikke våge å argumentere mot. Det jeg vil påstå er at de begge har skrevet særegne opplevelser inn i det skjønnlitterære. Dette lever innad rammene til begges tekster, og illustrerer blant hvordan litteratur bidrar til å overkomme eksistensiell seperasjon, samt, vil jeg påstå, peker det mot litteraturens potensielt forløsende kraft.

I tillegg er det felles for tekstene at de strekker seg etter noe utenfor nået: Linda Brent i Jacobs` tekst strekker seg etter frihet, samtidig fører hennes situasjon som slave til at hun har så stramme rammer at det meste hun ønsker i livet virker umulig å nå frem til. Mr. Ramsay strekker seg etter Mrs. Ramsay, men erfarer sine egne armers mellomrom; det sanselige tomrommet etter et menneske som har blitt innrammet av evig fortid og aldri kan vekkes til livet igjen. Teksten foreviger henne, samtidig som hun legges til hvile.

Det finnes også strukturelle likheter som jeg skal trekke frem og bygge videre på, men dette kommer jeg tilbake til i neste runde ettersom jeg trenger tid til å lese tekstene på nytt.

Foreløpig bibliografi

Beauvoir, Simone (2000) *Det annet kjønn* Oslo:Pax forlag

Jacobs, Harriet (2001) *Incidents in the Life of a Slave Girl* USA: W.W Norton & Company, Inc.

Lothe Jacob, Christian Refsum, Unni Solberg (2007) *Litteraturvitenskapelig leksikon* 2. utgave. Oslo:Kunnskapsforlaget

Moi, Toril (2009) *What Can Literature do? Simone de Beauvoir as a Literary Theorist* Modern Language Association of America

 Reinton, Ragnhild E, Irene Iversen (red.) (2001) *Litteratur og erfaring* Oslo:Spartacus forlag AS

Spillers, Harriet J *Mama´s baby, Papa´s maybe: an American Grammar book*

Vol. 17, No. 2, Culture and Countermemory: The "American" Connection (Summer, 1987), s 64-81 DOI: 10.2307/464747 <https://people.ucsc.edu/~nmitchel/hortense_spillers_-_mamas_baby_papas_maybe.pdf> (sist lest 23.2.17)

Woolf, Virginia (2002) *Moments of Being* Great Britan:Pimlico

Woolf, Virginia (2008) *To the Lighthouse* USA*:*Oxford University Press